Lüdinghausenin sijainti Coesfeldin piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
**Lüdinghausen** on kaupunki Nordrhein-Westfalenin osavaltiossa läntisessä Saksassa. Se sijaitsee historiallisen Münsterlandin länsiosassa.

Maantiede
---------

Lüdinghausen sijaitsee osavaltionsa pohjoisosassa noin 25 kilometriä Münsteristä lounaaseen ja noin 75 kilometriä Düsseldorfista koilliseen. Kaupungin halki virtaa Stever, joka on Lippen 58-kilometrinen sivujoki. Kaupunki jakautuu Seppenradeen ja varsinaiseen Lüdinghauseniin. Edellinen sijaitsee jälkimmäisen länsipuolella. Sen osuus Lüdinghausenin väkiluvusta on noin neljäsosa.

Historia
--------

Burg Vischering
Lüdinghausenista on asiakirjamaininta vuodelta 800 muodossa Ludinchusen. Lüdinghausenin, Wolfsbergin ja Vischeringin linnat mainitaan ensi kerran vuonna 1271. Kaupunkioikeudet Lüdinghausen sai 1309 omilta herroiltaan. Vuonna 1507 alettiin rakentaa Felizitas-kirkkoa, joka on yhä olemassa. Kaupunkia miehitettiin kolmikymmenvuotisen sodan aikana 1633–1652. Lüdinghausen koki kuudennen ja viimeisen suuren kaupunginpalonsa 1832. Saman vuosisadan aikana kehitys vauhdittui: kaupunki liitettiin rautatieverkkoon 1875 ja kanava Dortmund–Ems avattiin 1899.

Lüdinghauseniin liitettiin maalaiskunta Lüdinghausen-Land vuonna 1969 ja Seppenrade 1975. Seppenrade mainitaan dokumenteissa ensi kerran 1184 (Pfarrei Seppenrade). Paikkakunnan uusgoottilaista kirkkoa alettiin rakentaa 1882.

Lüdinghausenin historiallista arkkitehtuuria edustavat muun muassa keskiaikainen Burg Vischering ja uuden ajan vaihteessa alkunsa saanut St. Felizitas-kirkko.

Talous ja liikenne
------------------

Lüdinghausenissa sijaitsee muun muassa elintarvikevalmistaja Nestlén tuotantolaitos. Lüdinghausenin rautatieasema sijaitsee rataosuudella Dortmund–Enschede. Bundesstraße 58, 235 ja 474 risteävät kaupungin alueella. Niistä on yhteys moottoriteille BAB 1, BAB 2 ja BAB 43. Kaupunki sijaitsee 350-kilometrisen polkupyöräväylä Dortmund-Ems-Kanal-Routen varrella.

Lähteet
-------

1. ↑  Kreis Coesfeld : Lüdinghausen *Landesdatenbank.de*. Information und Technik Nordrhein-Westfalen Statistisches Landesamt. Viitattu 24.2.2024. (saksaksi)
2. ↑  Entfernung von Lüdinghausen, Deutschland nach Düsseldorf, Deutschland *Entfernungsrechnerkm.com*. Viitattu 24.2.2024. (saksaksi)
3. ↑  Stadtteile der Stadt Lüdinghausen *Luedinghausen.de*. Stadt Lüdinghausen. Viitattu 24.2.2024. (saksaksi)
4. 1 2  Historische Entwicklung der Stadt Lüdinghausen *Luedinghausen.de*. Stadt Lüdinghausen. Viitattu 24.2.2024. (saksaksi)
5. ↑  Burg Vischering *Luedinghausen.de*. Lüdinghausen Marketing e.V.. Viitattu 24.2.2024. (saksaksi)
6. ↑  St. Felizitas-Kirche *Luedinghausen.de*. Lüdinghausen Marketing e.V.. Viitattu 24.2.2024. (saksaksi)
7. ↑  Nestle : Lüdinghausen *Nestle.de*. Nestlé Deutschland AG. Viitattu 24.2.2024. (saksaksi)
8. ↑  Anfahrt und Lage *Luedinghausen.de*. Stadt Lüdinghausen. Viitattu 28.2.2024. (saksaksi)

Aiheesta muualla
----------------

* Lüdinghausen, Nordrhein-Westfalen, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Lüdinghausen**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Lüdinghausen